Dan Kunar Bakin Wake Ya Kai Hari Kan Gidajen 'Yan Sanda A Masar.
Akwatunan gawarwakin wasu 'Yansanda da aka kashe a yankin Sinai a 2013
Wani dan harin kunar bakin wake, dake tuka wata mota da aka dankarawa nakiyoyi ya kaiwa gidajen yan sanda hari a zirin Sinai can kasar Masar da sanyin safiyar jiya Talata, ya kashe farar hula daya da raunana 'yan sanda ashirin da hudu.
Jami'an tsaro sunce yan sanda sun harbi motar, a lokacin data doshi gidajen, to amma direban motar yaki tsayawa. Harbin da yan sanda suka yi ne, ya tada bama baman, kuma tashin bama-baman ne suka kashe farar hulan.
To amma an sha dorawa 'yan yakin sa kai alhakin hare haren da aka sha kaiwa a zirin Sinai, hare haren da suka karu tun lokacinda shugaban kasar Abdel Fatah El Sissi, ya hambarar da gwamnatin shugaba Morsi a shekara ta dubu biyu da goma sha uku, yana matsayin hafsan sojojin kasar.
Galibi sojoji da 'yan sanda ake aunawa wajen kai hare hare
A ranar Litinin ma, wani bam da aka boye a gefen hanya ya kashe sojoji uku kusa da El Arish.